**Egy néző naplója – vitaindító írások**

**X. Nemzetközi Egyetemi Színházi Fesztivál – Pécs, 2016. október 3-6.**

1. **nap**

A JESZ fesztivál harmadik napján 1 angol és 2 magyar nyelvű előadást láthatott a fesztiválközönség, s végre megtekinthettük a várva várt jeszes előadást is.

**DESZ – IEAS Theatre&Drama: Carlos Morton: *Brown Buffalo***

A darab írója, Carlos Morton, kortárs Chicano drámaíró. A csikánók olyan amerikaiak, akik tudatosan vállalják mexikói származásukat. A történet a nagyközönség számára leginkább a Félelem és reszketés Las Vegasban című filmből megismert Oscar „Zeta” Acosta és Hunter S. Thompson történetét meséli el. Oscar Acosta feltételezhetően egy rosszul elsült drogüzletben hunyt el, Mazatlán partjainál esett vízbe, testét azóta sem találják. A darab alapfelvetése jobban megismerhető az író által eredetileg az előadás első felvonásaként megírt kerettörténetből: Oscar halott, s a pokolból visszaküldik, hogy megtalálja a testét. Az első felvonást végül az író elhagyta, kétségkívül feszesebbé téve a szöveget, ugyanakkor a nézők számára így nehezebbé az téve az alapkoncepció megértését, melynek megértésében a rendezés sem segít. Adott tehát egy halott csikánó ügyvéd, akinek az álmában megjelenik barátja, a gonzo újságírás egyik leghíresebb képviselője, Hunter S. Thompson, folyamatosan nyelik le a különböző drogokat, s Hunter időnként felvesz szerepeket az Oscar által mesélt történetekben. Energiában tehát ezt a három kört kell felépíteni és feltölteni, az átmeneteket folyamatosan próbáluk tisztítani, a nyakkendővel és gesztusokkal jelezni például, hogy Hunter éppen milyen figurát alakít. Az előadást eredetileg vetítések kísérték, jelenleg ezt sajnos nem tudtuk megoldani (bár a filmekkel kapcsolatban még van munkája a társulatnak.).

**Újvidéki Egyetem Művészeti Akadémia: *Étkezni emberi dolog***

Az Újvidéki Egyetem Művészeti Akadémia előadásában egy izgalmas többszereplős monodrámát láthattunk a Bóbita Bábszínház négy terében előadva. A kamarateremben elmélkedtünk kicsit emésztőrendszerünkről, majd kannibalisztikus borzalmakat élhettünk át a nagyteremben felépített nézőtéri színpadon, folytattuk utunkat az előcsarnokba, ahol az európai ember hanyatlását boncolgattuk, majd visszamentünk pár pofonért a nagyterembe. Profi módon megkomponált, nagyon erős képekkel és szövegekkel dolgozó előadást láthattunk, melynek kétségkívül erénye, hogy gondolkodásra késztet, megmondom őszintén, hogy nekem a jelenetek nem álltak össze egy egésszé, ez lehet az én tudatlanságom, de akkor mondjuk azt, hogy én vagyok az átlagnéző, akinek talán nem. Másik kérdést bennem az erőszak alkalmazása veti fel. A fenyegetettség érzése a kések láttán, a pofozkodás. Késsel mozogni fenyegetően a közönség soraiban talán nem mindig jó ötlet, váratlan reakciókat válthat ki egyes nézőkből. A pofozkodás pedig nekem öncélúnak tűnt, nem marad az előadás síkján belül, egyszerűen emberileg megalázó, ha pedig ilyenfajta erőszakot akarok látni, akkor elmegyek egy MMA meccsre.

**Janus Egyetemi Színház: *Kőműves Kelemen* – mozgásszínházi oratórium**

A Janus Egyetem Színház Kőműves Kelemen című előadása a jubileumi fesztivál méltó lezárása volt, s pontos képet adott arról, hogy hol tart 20 év után a JESZ. Kétségkívül profi, az utolsó eleméig pontosan összeállított mozgásszínházi produkciót láthattunk, csodás hangokkal, gyönyörű képekkel egy nagyon energetikus, igazi csapatmunkában létrehozott előadásban. Érdemes egy pillanatra belegondolni abba, hogy mekkora munkát és szakmai tudást kíván meg egy közel 30 fős stáblistával rendelkező előadás egy oktatási intézmény, esetünkben a fennállásának 650. évfordulóját ünneplő Pécsi Tudományegyetem égisze alatt működő színháznak. A folyamatos építkezésnek köszönhetően jelenleg a JESZ több profi színvonalú előadást tart műsoron és utaztat. Mint oktatási intézmény természetesen ezeknek az előadásoknak színházi profizmusuk mellett van drámapedagógiai aspektusa is, máshogy kell dolgozni a nem mindig egyforma szakmai szinten álló diákokkal, mint a kőszínházi színészekkel, de a JESZ ezt is profin oldotta meg, az előadásban olyan szintű együttes játék jött létre, mely szinte észrevehetetlenné tette a játszók közötti fizikai színházi képzettségbeli különbségeket.